**Pályamű elnevezése és címe: Haris Park – 1022 Budapest, Marczibányi tér 6-7**

**Pályázó: Haris Park Kft.**

**Beruházó: Haris Park Kft.**

**Tervező: Egyperegy Építész Műterem Kft. (Kovács Márton vezető tervező), GA Design Budapest (Csúzdi Miklós, Patai Gabriella), Somlai Design Stúdió (Somlai Tibor, Molnár András)**

**Kivitelezők: Liszi-Bau Kft., Benedek Épületszobrász és Gipszstukkó Műhely Kft., CDP Ács Bt., Pilisem Kft., Sikifa Kft., Greenart Kft**

A Haris Park egy boutique rendezvényközpont és étterem komplexum a Rózsadomb lábánál, a Marczibányi téren. A korábbi budai Lövőház 1885-ben épült német neoreneszánsz főépülete 2016 és 2019 között újult meg.

Az ingatlanfejlesztés célja az volt, hogy épület eredeti funkcióinak nagy részét helyreállítsák, és ismét rendezvényhelyszínként működjön. Az eredeti épületrész legfontosabb belső tere a történelmi Bálterem (melyben egykor Ferenc József és Sissi is táncolt, és gróf Andrássy Gyula törzshelye is volt), melynek felújítása a műemléki sajátosságok megmentése mellett integrálta a modern belsőépítészeti elemeket is.

A tulajdonos, a beruházó, és az üzemeltető egyaránt a Haris Park Kft, ami az ingatlanberuházás szempontjából rendkívül előnyös és egyedülálló – a korábban kiállításokat és fesztiválokat szervező, éttermeket üzemeltető Haris család az építkezés során hatékonyan érvényesítette az üzemeltető érdekeket, így a beruházás végeredménye egy olyan rendezvényközpont lett, amely a vendégek, a rendezvényszakma és a tulajdonosok igényeit is kielégíti.